medieval-data/medieval-letters huggingface dataset:
CDLXXXI.  Privilegium pro ecclesia B. Mariae in Portu.   (Anno 1116, Dec. 22.) [FANTUZZI,  Monumenti Ravennati,  Venezia 1801, 4º, IV, 237.]
Author: Paschalis II

PASCHALIS episcopus, servus servorum Dei, dilecto filio PETRO priori ecclesiae B. Mariae in Portu ejusque successoribus regulariter substituendis in perpetuum.

Ad hoc in apostolicae sedis regimen, Domino disponente, promoti conspicimur, ut ipso praestante religionem augere et ejus servis tuitionem debeamus impendere. Quapropter petitionibus tuis, charissime in Christo fili Petre prior, paternae benignitatis accommodamus assensum, ut loci vestri quies per Dei gratiam tranquilla et tuta persistat. Si qua ex hinc praedia ad jus nostrae sanctae Romanae Ecclesiae pertinentia loco vestro a colonis quibusque data sunt, et caetera quae in praesenti decima indictione possidere noscimini, vobis vestrisque successoribus in eadem regularis vitae observantia promoventibus per decreti praesentis paginam concedimus atque firmamus. Sepulturam quoque loci vestri omnino liberam esse decernimus, ut eorum, qui illuc sepeliri deliberaverint, devotioni et extremae voluntati, nisi forte excommunicati sint, nullus obsistat. Ordinationes clericorum a quo malueritis catholico episcopo suscipere loci vestri fratribus permittimus, vel cum episcopum non habet Ravennatis Ecclesia, vel quem habuerit constaret non esse catholicum. Porro laicorum de quibuslibet parochiis susceptiones ad disciplinae videlicet regularis conversionem, nisi forte legalibus conditionibus teneantur obnoxii, a nullo vobis episcopo permittimus obsisti, videlicet clericorum tonsionem, qui regulariter loco vestro vivere per professionem deliberaverint. Sane fructuum vestrorum decimas quos ubilibet vestris sumptibus laboribusque colligitis, praeter episcopum vel episcopalium ministrorum contradictionem, vobis concedimus obtinendas. Si quis igitur, decreti hujus tenore cognito, temere, quod absit! contraire tentaverit, honoris et officii periculum patiatur, aut excommunicationis ultimae plectatur; nisi per . . . . . suam digna satisfactione correxit. Ego Paschalis catholicae Ecclesiae episcopus SS. Ego Petrus Portuensis episcopus SS. Ego Cono Praenestinus episcopus SS. Ego Bonifacius card. S. Marci SS. Ego Joannes cardin. S. Caeciliae SS. Ego Desiderius cardin. S. Praxedis SS. Ego Deusdedit card. S. Laurentii in Damaso SS. Ego Petrus card. diac. SS. Cosmae et Damiani SS. Ego Bonsemannus card. diac. S. Georgii SS Ego Comes card. diac. S. M. in Aquiro SS Ego Petrus cardin. diac. S. Adriani SS. Ego Gregorius card. diac. S. Angeli SS. Ego Joannes diac. card. S. Luciae SS. Datum apud Transtiberim per manum Joannis, sanctae Romanae Ecclesiae diaconi card. ac bibliothecarii, XI Kal. Januarii, indictione X, Incarnat. Dominicae anno 1116, pontificatus autem domni Paschalis II papae anno 18.
CDLXXXIII.  Privilegium pro monasterio S. Bertini Sithiensis   (Anno 1116? Oct. 8.) [  Collection des Cartulaires,  III, 251.]
Author: Paschalis II

PASCHALIS episcopus, servus servorum Dei, dilecto filio Lamberto, abbati monasterii Sancti Bertini, salutem et apostolicam benedictionem.

Quae religionis prospectu statuta sunt, firma debent perpetuitate servari. Illud itaque religionis ac disciplinae, quod a Cluniacensi coenobio suscepistis, perpetua volumus apud vos observantia custodiri. Porro quod de monasterii vestri libertate in Lateranensi palatio a fratribus nostris episcopis et cardinalibus, coram nobis, judicatum et privilegio nostro confirmatum est, repetita sanctione firmamus; et ita ratum ac inconvulsum servari apostolicae auctoritatis dispositione statuimus, ut nemini deinceps in perpetuum liceat illud infringere, nemini liceat ausu temerario retractare. Data Viterbii, octavo Idus Octobris.
CDLXXXIV.  Ad fratres S. Frigdian.   (Anno 1116? Oct. 15.) [BALUZ.,  Miscell.  ed. Luc. IV, 586.]
Author: Paschalis II

PASCHALIS episcopus, servus servorum Dei, dilectis filiis A. priori S. Fridiani et ejus fratribus, salutem et apostolicam benedictionem.

« Multae tribulationes justorum, et de his omnibus liberabit eos Dominus: » multis modis nos inimicus aggreditur, et pluribus divina misericordia consolatur. Unde, filii in Christo charissimi, si persecutores omnes insurgant, ne miremini; sed ad verum et summum refugium currite ipsius misericordiam postulantes, omnem in eo spem vestram et fiduciam statuentes. Potens est enim liberare vos, nec tentari vos super potentiam patietur. Nos quoque libenter vobis, sicut filiis in Christo charissimis, si quid possumus solatium conferemus. Sacrilego et raptori ecclesiarum et pauperum oppressori, et quae potest pessima operanti, quomodo servis Dei communicandum sit non videmus. Quomodo enim quem Dominus abjicit servus suscipiet? Ecce Psalmista dicit: « Nonne quos oderit Dominus, oderam illos? » Non videtur Ecclesiae filiis cum illis habenda communio, quod Dei nostri judicio propter iniquitates suas de matris Ecclesiae gremio expelluntur? Qui cum Domino non est, contra Dominum est. Unde si cum Domino esse volumus, cum eo non esse qui est contra Dominum oportet. Datum trans Tiberim, XVIII Kal. Novemb.
CDLXXXV.  Ad monachos Sancti Aegidii.   (Intra annum 1100-1117.) [MANSI,  Concil.,  XX, 1070.]
Author: Paschalis II

PASCHALIS episcopus, servus servorum Dei, dilectis filiis monasterii Sancti Aegidii monachis, salutem et apostolicam benedictionem.

Monachorum status a saeculo omnino divisus est ut cohaereat Deo. Aliis enim licet et Deo servire et saeculum non relinquere. Monachis autem nec corpora licet nec voluntatem habere in propria potestate, ut in eis illud Dominicum impleatur: Non veni facere voluntatem meam, sed ejus qui misit me . Unde dilectionem vestram litteris praesentibus commonemus ut omni nisu omnique studio divinae dilectioni vos arctius astringatis, et postpositis vanitatibus saeculi, pleno mentis affectu Dei semper faciem inquiratis. Propter quod opportunum vobis est ut, sicut a prioribus vestris dispositum est, Cluniacensis ordinis districtionem efficacius teneatis; nec si aliter feceritis, et hominum detractionibus pateatis, et apostolicae sedis indignationem gravius incurratis. Cluniacensis enim monasterii ordo multis locis per Dei gratiam religionis amplioris lumen infudit. Data Beneventi, III Kal. Julii.

Notes: (Joan. VI, 38)
CDLXXXVI.  Ad Hermannum Augustensem episcopum.   (Intra an. 1101-1117.) [Edidit Philipp. JAFFÉ,  Regesta pontif. Rom.,  p. 515, « ex Schedis Pertzii. » ]
Author: Paschalis II
Date:  [ERMANNO]

H Augustensi episcopo, salutem et apostolicam benedictionem.

Latoris praesentium causa penes nos diligentius indagata est. Frater etiam noster, H. venerabilis abbas eamdem causam in ipsa vestrae ecclesiae congregatione cum religiosis monachis ac prudentibus viris se diligenter examinasse suggessit. Itaque cum ex ipsius clerici confessione tum ex supradicti abbatis suggestione cognovimus, quia idem clericus, cum inter languorem jam sensu destitutus desperaretur, neque sponte neque scienter monachico habitu est indutus, sed mox in se reversus ipsum habitum adversatus est, et a praedecessore tuo atque a congregatione Augustensis ecclesiae litteris repetitus, beneficium et praebendam ejusdem recepit ecclesiae. Cum igitur ita se causae hujus series habeat, tam fratribus nostris quam nobis visum est, eumdem clericum nullo propter haec justitiae debito compellendum, ut in monasterium revertatur. Tua itaque fraternitas non eum ulterius inquietet. Nuntios quidem tuos post hujus adventum quinque dierum induciis sustinuimus, sed cum nullus ad nos veniret, hunc in pace dimisimus. Dat. III Id. Martii.
CDLXXXVII.  Privilegium pro canonicis S. Fidelis.   (Anno 1117, Jan. 1.) [TATTI,  Annali della citta di Como,  II, 266.]
Author: Paschalis II

PASCHALIS episcopus, servus servorum Dei, venerabili fratri Cumano episcopo, salutem et apostolicam benedictionem.

Licet in ecclesiarum dispositione concessam tibi noveris potestatem, debes tamen sollicite providere ut hac utaris in aedificationem et non in destructionem. Sicut ergo aliis praecipimus, ita et praesentibus rogantes praecipimus, ut clericis S. Fidelis nullas injurias, nulla gravamina inferas, nec in eorum Ecclesiam clericos praeter ipsorum voluntatem intrudas. Si qui vero intrusi sunt, debita justitia coerceantur, nec ulterius eos impediri permittas; quin secundum suam prudentiam clericos ad conventum suae congregationis admittant. Datum Transtiberim, Kal. Januarii.
CDLXXXIX.  Ad episcopos et regem Angliae.--De dignitate Ecclesiae Cantuariensis.   (Anno 1117, Mart. 24.) [MANSI,  Concil.,  XX, 1011.]
Author: Paschalis II

PASCHALIS episcopus, servus servorum Dei, venerabilibus fratribus Angliae episcopis, et charissimo filio HENRICO illustri regi, salutem et apostolicam benedictionem.

Veniente ad nos charissimo ac reverendissimo fratre nostro Radulfo archiepiscopo, vestram ad nos missam legationem per venerabilem episcopum Herebertum Norwicensem cognovimus. Et quidem gravibus infirmitatum molestiis impediti iidem fratres et coepiscopi, pervenire ad nostram praesentiam minime valuerunt. Sed nuntiorum honestis venerabilibusque personis pervenientibus, eorum scripta suscepimus: in quibus et ipsorum postulationes et vestrae legationis vota perspeximus. Id enim optabatur, id poscebatur, ne Ecclesia Cantuariensis temporibus nostris sua dignitate privetur: ne nos eamdem dignitatem minuamus, aut minui sinamus: qua videlicet potita est, ex quo a B. Gregorio per B. Augustinum fundata est. Praeter haec litterarum indicia, legati qui ad nos missi sunt, ut sapientes ac strenui viri, assertiones suas prudenter, instanter et efficaciter exsecuti sunt. Nos profecto et legatorum personas, et assertiones, et vestrum omnium legationes, tanquam charissimorum fratrum, benigne hilariterque suscepimus: quod vobis in Domino propter Dominum placere optamus. Vestrae ergo dilectioni notum facere volumus, quod Cantuariensis ecclesiae dignitatem nec imminuimus, nec imminuere desideramus. Beatum namque Gregorium apostolicae sedis pontificem, tanquam praecipuum Christi Domini membrum, tanquam Christiani populi pastorem et doctorem, et tanquam salutis aeternae ministrum, in omnibus veneramur: et rata esse cupimus, quae ab ejus institutionibus processerunt. Illam ergo dignitatem, quam ab eo per B. Augustinum Cantuariensis suscepit ecclesia, et quam sanctae memoriae frater noster Anselmus jure ac possessione legitima tenuisse cognoscitur, nos profecto nullatenus imminuimus: sed in eodem statu esse Cantuariensem ecclesiam volumus, ut authentica ejus privilegia, juxta canonum sanctiones, nullis perturbationibus violentur. Data Beneventi, nono Kalendas Aprilis.
CDXC.  Ad canonicos Augustanae Ecclesiae.--De causa episcopi sui.   (Anno 1117, April. 1.) [MANSI,  Concil.,  XX, 1009.]
Author: Paschalis II

PASCHALIS episcopus, servus servorum Dei, dilectis filiis D. decano, et caeteris Augustensis ecclesiae canonicis, salutem et apostolicam benedictionem.

Diu est quod frater noster Herimannus episcopus vester de tribus apud nos fuit capitulis impetitus, de pravo videlicet electionis et consecrationis accessu, de conversatione perversa, et de rerum ecclesiasticarum distractione. Pro quibus, ipso ab episcopali officio suspenso, terminum constitutus est, quo pars utraque ante nostram deberet praesentiam convenire. Infra quem nimirum trerminum confrater vester et concanonicus Conradus ad nos venit: et, sicut ipse asserit, a nobis accepit, quod episcopus liber esset, nisi illi constituto termino convenirent. Cum itaque nuper ante nos, et de quibusdam aliis gravibus idem diffamaretur episcopus, cum his ad memoriam nostram etiam illa praeterita redierunt. Unde opportunum duximus causam ipsius, ne diutius Ecclesiae detrimentum afferat, terminare. Sed quoniam propter difficultates itinerum, et personae infirmitatem, nostro nequit se offerre conspectui, confratri nostro Widoni Curiensi episcopo negotium istud providimus injungendum. Praecipimus ergo ut ipse causam omnem diligentius audiat. Et si episcopus vester de rerum ecclesiasticarum, et de perversae conversationis vita emendationem fecerit, et de aliis quae objecta sunt, tertia episcoporum, vel quinta presbyterorum manu se purgaverit, restitutionem interdicti sibi officii consequatur. Datum Beneventi, Kalendis Aprilis.
CDXCI.  Albino abbati et canonicis S. Mariae de Bosco (de Rota) capellam B. Nicolai Credonensem asserit.   (Anno 1117, April. 4.) [BALUZ.,  Miscell.  ed. Luc., III, 18.]
Author: Paschalis II

PASCHALIS episcopus, servus servorum Dei, dilectis filiis ALBINO abbati et canonicis Sanctae Mariae de Bosco, salutem et apostolicam benedictionem.

Quia vos ad videndum Deum vacare cognovimus, nos juxta petitionem vestram quieti vestrae benignius providemus. Eapropter capellam illam beati Nicolai, quam in castello Credonis per manum Rainaldi Andegavensis episcopi suscepistis, nos vobis per decreti praesentis paginam confirmamus, quam videlicet idem Rainaldus episcopus de Hugonis Credonensis potestate receperat. Sicut ergo ab eo vobis concessa et tradita est, ita vobis in perpetuum quietam et integram cum omnibus appenditiis suis manere censemus. Salvo nimirum censu annuo solidorum decem, qui matrici ecclesiae Beati Mauritii persolvendi sunt. Universa enim praedia et dona quae supradicti Hugonis avus Rainaldus eidem capellae de suo jure obtulit et scripti assertione contradidit, quaeque ab ipsius Rainaldi filio Mauritio collata sunt, quieta vobis et integra in perpetuum manere sancimus. Data Beneventi, II Non. Aprilis, indictione decima.
CDXCII.  Privilegium pro abbatia Fontebraldensi.   (Anno 1117, April. 5.) [PAVILLON,  Vie de Robert d' Arbrissel,  Preuves, p. 623.]
Author: Paschalis II

PASCHALIS episcopus, servus servorum Dei, religiosis ancillis Dei sanctimonialibus S. Mariae Fontebraldensis, salutem et apostolicam benedictionem.

Beatae memoriae Petrus Pictaviensis episcopus qualiter domnum Robertum de Arbrissel religioso viro vestri monasterii fundatori, Tucianensem locum commiserit, et in possessionem vestri monasterii dedit, ex ipsius scriptis evidenter agnovimus. Cum enim Nantolienses monachi locum illum calumniarentur occasione cujusdam ecclesiae cujus fundamenta inibi apparebant, ipse cum clericis suis et Fulcardo Frenicardi, de cujus jure locus ipse fuerat, ad Nantoliense monasterium accessit, de prava calumnia, cum abbate et monachis ejusdem loci in communi capitulo concordiam fecit. Fulcardus siquidem Frenicardi dedit pro hac concordia Nantoliensibus monachis quatuor annonae sextarios in decima S. Mecdardi de Vertolio qui annis singulis redderentur. Abbas itaque Nantoliensis nomine Gualterius in capitulo Nantoliensis Ecclesiae, ipso episcopo clericisque praesentibus, assensu monachorum suorum, calumniam illam penitus absolvit atque dimisit, et ecclesiam Tucionensis loci, ipsumque locum ex integro supradicto domno Roberto et congregationi vestrae, et viris ei ministrantibus gerendam, ac perpetuo possidendam renuntiavit. Nos ergo supradicti episcopi concessionem tam rationabiliter factam, ratam duximus, et praesentis paginae auctoritate firmamus. Statuentes et omnino interdicentes, ne aut Burdegalensi archiepiscopo, aut Nantoliensi abbati, aut cuique Ecclesiae saecularive personae, liceat ipsum a monasterii vestri possessione et unitate subtrahere. Si quis autem temerarie contraire tentaverit, canonicae ultionis auctoritate plectatur. Datum Beneventi Nonas Aprilis, indict. X.
CDXCIII.  Ad Henricum regem Angliae.--In causa Turstani Eboracensis archiepiscopi absque judicio e sua Ecclesia ejecti.   (Anno 1117, April. 5.) [MANSI,  Concil.  XX, 1012.]
Author: Paschalis II

PASCHALIS episcopus, servus servorum Dei, HENRICO illustri regi Anglorum, salutem et apostolicam benedictionem.

Nos, auctore Deo, de probitate tua, non tantum bona, sed meliora confidimus. Idcirco monemus excellentiam tuam, ut divinae gratiae memor semper existas, qui tibi et regni pacem et justitiae notitiam tribuit. Honorem igitur Dei et ecclesiarum ejus in regno tuo diligenter observa, et justitiam efficaciter exsequere: quia per honorem Dei, tuus profecto augebitur. Audivimus electum Eboracensem, virum sapientem et strenuum, sine judicio ab Eboracensi ecclesia sequestratum: quod nimirum divinae justitiae et sanctorum Patrum institutionibus adversatur. Nos quidem neque Cantuariensem ecclesiam minui, neque Eboracensem volumus praejudicium pati: sed eam constitutionem, quae a B. Gregorio Anglicae gentis apostolo inter easdem ecclesias constituta est, firmam censemus illibatamque servari. Idem ergo electus, ut justitia exigit, ad suam ecclesiam omnimodis revocetur. Si quid autem quaestionis inter easdem ecclesias nascitur, praesentibus utriusque partibus in nostra praesentia pertractetur.
CDXCIV.  Ad Radulphum Cantuariensem episcopum, super primatu Ecclesiae Eboracensis.   (Anno 1117.) [  Monastic. Anglic.,  III, 143.]
Author: Paschalis II

PASCHALIS episcopus, servus servorum Dei, venerabili fratri RANULPHO Cantuariensis Ecclesiae archiepiscopo, salutem et apostolicam benedictionem.

Quanto amplius de tuae dilectionis sinceritate confidimus, tanto amplius admiramur quod ea videaris exigere, quae Romanae solum competere videntur Ecclesiae. Nosti enim, frater charissime, beati Gregorii ad Augustinum verba; ita in ejus epistola de Eborum episcopo esse disposita, post obitum tuum episcopis quos ordinaverit, praesit, ut Londoniensis episcopi nullo modo ditioni subjaceat. Si vero inter Londoniae et Eboracae civitatis episcopos in posterum ista honoris distinctio, ut ipse prior habeatur qui prior fuerit ordinatus: quo igitur modo, qua ratione, ab electo Eboracensis Ecclesiae professionem exigis? et propter hoc ei manum imponere detractas, cum secundum praescriptam beati Gregorii constitutionem nullo modo ditioni tuae debet subjacere: praecipimus igitur ut pro vestrarum Ecclesiarum consuetudine eum debeas, secundum sanctorum scita canonum, consecrare, omni subjectionis exactione deposita; alioquin nos eum juxta communem Ecclesiarum morem ab Eboracensi Ecclesiae suffraganeis praecipimus consecrari. Et si cum prioris locum obtineat, nec Ecclesiae tuae suffraganeus, est, nec tibi obedientiam debet.
CDXCV.  Confirmato privilegii regis Ludovici pro Ecclesia Carnotensi.   (Anno 1117, April. 13.) [  Collection des Cartulaires,  II, 270.]
Author: Paschalis II

PASCHALIS episcopus, servus servorum Dei, venerabili fratri GAUFRIDO, Carnotensi episcopo, salutem et apostolicam benedictionem.

Quae a saecularibus principibus juste et legaliter statuuntur, dignum est ut nostri quoque favoris assertione firmentur. Illam igitur sanctionem illustris fili nostri Ludovici, Francorum regis, quam pro Carnotensis Ecclesiae quiete sancivit, nos praesentis decreti auctoritate firmamus. Cujus videlicet sanctionis verba sic se habent nominatim. « Propter reverentiam beatae Mariae et beati Petri apostoli, in praediis Carnotensis Ecclesiae, tam episcopalibus quam canonicalibus, et praediis monasterii Beati Petri apostoli, quae videlicet a Puteacensibus dominis diu oppressa fuerant, praetaxatas oppressiones funditus abolemus, ut neque sub nomine nostrae regiae majestatis, neque sub nomine alicujus alterius potestatis, aliquae angariae vel violentiae inferantur; nullae exactiones, nulla gravamina ingerantur; sed omnis eorumdem utilitas usibus eorum tantum proficiat, pro quorum sustentatione sacratis locis praedicta praedia, fidelium collatione, sunt concessa et praedecessorum nostrorum astipulatione confiscata. » Hanc igitur supradicti regis justam et legitimam sanctionem ita ratam, per succedentia tempora, et illibatam servari censemus, ut, si quis eam, praesumptione temeraria, violaverit, tanquam sacrilegus, usque ad satisfactionem, ab ecclesiae liminibus arceatur. Datum Beneventi, Idibus Aprilis, indictione decima.
CDXCVI.  Antonio praeposito S. Petri ad oratorium de Capistrano, presbytero cardinali, privilegia tribuit.   (Fragmentum. Anno 1117, April. 20.) [UGHELLI,  Italia sacra,  IX, 506.]
Author: Paschalis II

. . . . . Tibi ergo, dilecte in Christo fili Antoni praeposite, quem praestante Deo in nostra sancta Romana Ecclesia presbyterum cardinalem consecravimus, tuisque successoribus . . . . .

Datum Beneventi per manum Joannis S. R. E. diaconi cardinalis ac bibliothecarii, XII Kal. Maii, indict. X, Incarnatione Domin. 1117, pontificat. an. XVIII.
CDXCVII.  Ad regem Danorum.   (Anno 1117, April. 23.) [ « Ex Reg. Paschalis II, lib. XVIII, cap. 21 » --E cod. Vatic. Ottobon. n. 3057 eruit W. Giesebrecht; edidit Philippus JAFFÉ,  Regesta Rom. pont.,  515.]
Author: Paschalis II

Danorum regi.

Legimus in apostolo Paulo: Non est potestas nisi a Deo. Tunc vero recte potestas agitur, cum ad Deum respicitur, a quo datur. Tu ergo, fili, ad Deum semper intendas, ut sicut a Deo potestatem accepisti, ita ei placere semper per ejus gratiam valeas, ecclesias et sacerdotes Domini gratanter et humiliter venereris, pupillis et viduis opem tuae protectionis impendas. Justitiam efficaciter exerceas et justitiae repugnantes tua comprimas potestate. Nec a quibuslibet iniquis ecclesiarum bona diripi patiaris, quia sacrilegii crimen est, et eorum culpa te respicit. Nec enim debent aliquorum violentia diripi, quae pro multorum sunt concessa salute. In his et aliis nequitiis coercendis regni tui debes pontificibus adjutor et cooperator existere. Tunc enim bene mundus regitur, cum sacerdotali auctoritati potestas regia comitatur, sacerdotes enim in Christi Ecclesia oculi sunt. Quos sequi condecet populum, quia et virtute Domini corpus ejus illuminatur. Ipsis profecto convenit veritatem Domini nuntiare, ut sponsam Domini castam illibatamque custodiant. Unde scire te volumus quia de presbyterorum et diaconorum castitate et illi et nos verbum mutare non possumus. Dominica namque sententia est: Sint lumbi vestri praecincti et lucernae ardentes in manibus vestris, ut casti simus corpore et luceamus operum claritate. Si qui autem veritati resistere molliuntur, et sacerdotali ministerio commonendi et regia sunt potentia coercendi. Tuae igitur potestati confratres nostros Lundensem metropolitanum et alios regni Danorum episcopos commendamus, ut eis et obedientiam reverenter exhibeas et adjutorium efficaciter subministres, ut et temporalem gloriam pacifice per Dei gratiam obtinere et ad aeternam salutem mereamini feliciter pervenire. Datum Benev., VIII Kal. Maii.
CDXCVIII.  Ad Fridericum archiepiscopum Coloniensem.--Approbat excommunicationem regis ab eo factam, et ut Romae Ecclesiae subveniat, hortatur.   (Anno 1117.) [MANSI,  Concil.,  XX, 1084.]
Author: Paschalis II

PASCHALIS episcopus, servus servorum Dei, venerabili fratri F. Coloniensi episcopo, salutem et apostolicam benedictionem.

Significavit nobis fraternitas vestra, pro sacrilegiis, pro rapinis, pro incendiis, et pro iniquitatibus aliis in regem vos excommunicationis sententiam dictavisse. Nos illud Doctoris gentium capitulum attendentes, ubi inter caetera legitur: Si quis frater nominatur fornicator aut rapax, cum hujusmodi nec cibum sumere . Item aliud beati Joannis apostoli expavescentes, in quo de similibus continetur quod qui ei ave dixerit, communicat operibus ejus malignis. Illud etiam Nicaeni concilii considerantes ut qui ab alio excommunicatur, ab alio non recipiatur; ut et vos ita faciatis, hortantes omnino ab ejusdem regis nos communione subtraximus. Ipse autem, sive propter hoc, sive propter aliud ignoramus, Romam venit, seditionem in populo concitavit, excommunicatos ab Ecclesia in communionem suscepit, beati Petri fideles impugnavit, et impugnare non desinit, patrimonium beati Petri, quae potuit occupavit, alia devastationi exposuit. De quibus videlicet ab antecessoribus nostris, domino Joanne papa in concilio quadraginta episcoporum, et ab aliis nonnullis per longa jam tempora excommunicatio facta est. Ad apostolorum limina, et ad nostram praesentiam venientes positis in viam custodibus capiuntur, bonis suis exspoliantur, nec liberum habere transitum permittuntur. Pro quibus in nos et in beatum Petrum agere ista debuerit nos nescimus. Haec itaque dilectioni vestrae cognita facientes pro matre vestra Romana Ecclesia vos monemus, ad ejus auxilium vos tanquam fratres et filios in Christo charissimos invitamus. Turpissimum enim filiis est matrem in eorum oculis fatigari, nec auxilium ferre cum possint. Vestrae igitur matri succurrite, ejusque opportunitatibus cum Dei adjutorio subvenire procurate. Nos enim quod a vobis de illo factum est, et tenuimus, et Domino praestante tenebimus.

Notes: (I Cor. V)